Anne Baastrup (SF), 2000-03-21:
Tak for ministerens tale.
Det var nye toner, at regeringen nu endelig efter adskillige år har bøjet sig og vil tage initiativ til lovgivning om elevers og studerendes arbejdsmiljø.
Der er flere grunde til, at det er vigtigt med en egentlig lovgivning:
For det første er der inden for disse grupper på visse institutioner problemer med indeklima, ergonomisk ukorrekte møbler, manglende rengøring, elendige bade- og toiletforhold, dårligt psykisk arbejdsmiljø, hvor mobning er dagligdagen
Undertiden er der situationer, hvor lærerne, som jo er omfattet af arbejdsmiljøloven, kan få ændret på tingenes tilstand via indgreb fra Arbejdstilsynet, men det er sjældent.
Det normale er, at der intet sker.
Det skal der gøres op med, og derfor hilser vi regeringens forsigtige projekt velkommen.
Det er godt, at der tages skridt til at lade elever og studerende få en i lovgivningen fastsat ret til miljørepræsentanter.
Det spørgsmål, der i den forbindelse henstår, er, hvor vidt der samtidig tages initiativ til at give disse mennesker en uddannelse, der svarer til sikkerhedsuddannelsen. Muligheden for at udføre et kvalitativt arbejde som miljørepræsentant afhænger af, at man kender til de grundlæggende regler om sikkerhed og sundhed på arbejdspladsen, samt hvilke redskaber der er til at sikre et godt arbejdsmiljø.
Tilsvarende er det en god idé, at der udarbejdes en arbejdspladsvurdering, som i ministerens terminologi skal hedde undervisningsmiljøvurdering, hvor elever og studerende inddrages i planlægningen heraf.
Men også her skal det fremhæves, at uddannelse af miljørepræsentanterne er central for deres mulighed for at deltage seriøst. Endelig er der forslaget om at oprette et center, der sådan tilsyneladende skal være en slags videncenter på området.
Det kan da være en god idé.
Det kan det da godt.
Men det her arbejde skal jo ses i en snæver sammenhæng med den funktion, som Arbejdstilsynet har.
Det er jo reelt arbejdstilsynsopgaver, der nu for en dels vedkommende overføres til et nyt center, og i den forbindelse bør det jo også fremhæves, at det ikke er alle Arbejdstilsynets opgaver, der overføres.
Arbejdstilsynets myndighedsrolle vil fortsat eksistere for så vidt angår de ansatte på uddannelsesinsitutionerne, og tilsvarende vil det gælde for den rådgivning og vejledning, som tilsynet sædvanligvis udfører over for de ansatte.
Så regeringens nuværende konstruktion vil løbe ind i afgrænsningsproblemer, der kan give besvær.
Dertil kommer, og det er jo selvfølgelig ikke overraskende, det er jo en diskussion, vi har haft gennem flere år, at regeringen jo ikke med sit kommende lovforslag har til hensigt at give centret eller andre tilsynsbeføjelser i form af myndighedsudøvelse som f.eks. at kunne give påbud på baggrund af henvendelser fra elever og studerende.
Det er en svækkelse.
Og det kan give nogle skoleejere en oplevelse af, at forslaget ikke er alvorligt ment, og at elevers og studerendes forslag til tiltag i sikkerhedsorganisationen måske ikke skal tages helt alvorligt.
Derfor er det jo absolut nødvendigt, for at regeringen vil kunne vise omverdenen, skoleejerne, elevers og studerendes organisationer m.v., at regeringen tager det her område alvorligt og rent faktisk agter at sikre et godt og sundt arbejdsmiljø for elever og studerende.
Det kan man bl.a. vise, ved at man i de kommende kommuneaftaler lægger vægt på elevers og gymnasieelevers arbejdsmiljø.
Og for de statslige uddannelsesinstitutioners vedkommende vil vi jo på finansloven kunne se, i hvilket omfang regeringen har prioriteret arbejdsmiljøet.
Vi forventer naturligvis, at vi vil kunne se det, men så skal vi jo også være søde. Jeg vil sige på forslagsstillernes vegne, at vi er ganske tilfredse med, at regeringen har taget det her skridt i anledning af vores forespørgsel.
Og på den baggrund skal jeg så også af hensyn til de forskellige partier, der muligvis er interesserede, meddele, at vi fra forslagsstillernes side ikke kommer med nogle forslag til vedtagelse.